KIRJALLINEN KYSYMYS E-0932/98 komissiolle esittäjä(t): Giuseppe Rauti (NI) (26. maaliskuuta 1998)

Aihe: Italian velvollisuus tuoda riisiä

Miten komissio suhtautuu siihen yhä vaikeampaan ahdinkoon, johon Italian riisinviljelijät ovat joutuneet suurelta osin yhteisön määräysten vuoksi?

Vercellin, Novaran, Pavian ja Milanon alueen riisiviljelmät ovat Euroopan tuottavimpia (vrt. Corriere della Seran 17. helmikuuta 1998 ilmestynyt numero). Alueilla tuotetaan riisiä 232 000 hehtaarin alueella 1 500 miljoonaa kiloa (mukaan lukien Ferraran, Mantovan ja Oristanon viljelmät). Kyseessä on erittäin suuri tuotanto ja se on vähintäänkin riittävä vastaamaan kotimaiseen kysyntään. Italian on kuitenkin, paradoksaalista kyllä, pakko Euroopan unionin jäsenenä noudattaa sopimuksia ja tehtävä myönnytyksiä Kaakkois-Aasian riisintuotannolle. Sen on varastoitava valtavat määrät omaa riisiä, jota ei myydä ja joka pilaantuu sen sijaan, että se päätyisi italialaisten omaan kulutukseen.

Voiko komissio selittää, miten tällainen on mahdollista, sillä jos on totta, että sopimusten tarkoituksena on varmistaa eri tuotteiden laaja vaihtokauppa, niin käytännössä tapahtuu niin, että kolmannet maat ostavat säännöllisesti tuotteita Pohjois- ja Keski-Euroopasta, kun taas ne ¨vahingoittavat¨ maataloustuotteiden viennillään erityisesti Italiaa?

Komission jäsenen Franz Fischlerin komission puolesta antama vastaus (20. huhtikuuta 1998)

Italian riisintuotanto on varsin merkittävä, sillä Italia on yhteisön suurin riisintuottaja. Tällä hetkellä tämä tuotanto on kolminkertainen maan kulutukseen verrattuna ja se on jatkanut kasvuaan viime vuosina.

Toisaalta edullisten ilmasto-olosuhteiden ansiosta riisisadot ovat olleet suuria kaikissa tuottajajäsenvaltioissa, minkä vuoksi Italiassa tuotetun riisin myynti muualla yhteisössä on muuttunut yhä vaikeammaksi. Yhteisön tuotanto on kasvanut samaan aikaan kun rajasuojaa on vähennetty yhteisön Uruguayn kierroksella tekemien sopimusten mukaisesti. Huomattavan tuotannon ja tuonnin kasvun seurauksena yhteisön riisintuotannon markkinoille saattaminen on vaikeaa.

Jo vuonna 1995 riisin yhteisen markkinajärjestelyn uudistuksen tavoitteena oli parantaa yhteisön riisin kilpailukykyä alentamalla asteittain riisin interventiohintaa kolmen markkinointivuoden aikana ja parantaa yhteisön tuotannon laatua soveltamalla tiukempia perusteita interventioelinten ostamaan riisiin ja muuttamalla vakiolaatua koskevia perusteita. Neuvosto on myös asettanut rajan merentakaisista maista ja alueilta (MMA) peräisin olevan riisin yhteisöön tuonnille, joka tapahtuu tulleitta.

Nyt ja tulevaisuudessa komissio toteuttaa kaikki mahdolliset toimenpiteet markkinahintojen tukemiseksi ja välttääkseen mahdollisuuksien mukaan interventioon turvautumisen. Tullitariffeja ja kauppaa koskevan yleissopimuksen (GATT) mukaisesti tälle markkinointivuodelle vahvistetut tuetun viennin enimmäismäärät ovat täyttyneet, huomattavat määrät riisiä jaetaan yhteisön vähäosaisille tukisuunnitelman mukaisesti, mahdollisuudet elintarvikeaputoimiin on otettu huomioon ja mahdollisuuksia toteuttaa joitakin muita elintarvikeaputoimia tarkastellaan paraikaa. Näiden kaikkien toimenpiteiden tavoitteena on parantaa riisimarkkinoiden tilannetta ja leikata mahdollisimman paljon interventio-ostoja.